Rikunarita-ORG/Wikinium huggingface dataset:
# 王珪叔玠

**王珪**，字**叔玠**，唐扶風郿人，王僧辯孫。

從王通受詩，性沈淡，交不茍合。初事隱太子建成，太宗召為諫議大夫，推誠納善，每有規益。遷侍中，與房玄齡、李靖、溫彥博、戴胄、魏徵同輔政。官終禮部尚書，封永寧郡公。珪周恤親族，奉寡嫂，家事必咨而後行，教撫孤侄，貞觀十三年薨，謚懿。

## 據

* 《新唐書·王珪傳》
# 顏師古

**顏師古**，唐經學、史家也。琅邪顏氏，雍州京兆郡萬年縣人，南齊黃門侍郎顏之推之孫。父顏思魯，母殷氏，乃殷英童之女。

隋开皇元年生**，**自幼博覽群書，尤精訓詁。隋末仁壽年間，李綱薦舉為安養縣尉。唐初歷任朝散大夫、中書舍人、中書侍郎、秘書監、弘文館學士等。貞觀四年，唐太宗詔師古於秘書省，考定五經，確定楷體文字，撰成《五經定本》，房玄齡諸儒對此書大加論議，師古輒引晉、宋已來古今本，隨言曉答，援據詳明，皆出其意表，諸儒莫不嘆服。後奉太子承乾之命註釋《漢書》。貞觀十九年，隨軍征遼東，途病卒。

配殷氏，生三子趨庭、揚庭、光庭。女頎，字女英，嫁殷仲容。
# 祖孝孫

**祖孝孫**，范陽遒人也。身出范陽祖氏。父崇儒，齊州長史。孝孫爲衣冠餘緒，通歷算。隋開皇中，禮官昧於樂，屢講而不定。朝廷遂置清商署司其事。孝孫爲太常牛弘所鐘，命師毛爽受律。由是通京房律法，首作旋宮。唐受禪，累遷太常少卿。武德七年，敕定雅樂。孝孫兼取南北，博采眾長，考以古音，製十二樂，三十二曲，八十四調，遂成《大唐雅樂》。唐樂之備，功在孝孫也。

## 據

* 《舊唐書·卷七十九》
# 李義府

**李義府**，瀛州人，魏州刺史德盛之子也。

## 黨武弄權

武皇后像
貞觀中，李大亮巡察劍南，表義府才，對策中第，補門下省典儀。劉洎、馬周更薦之，唐太宗召見，轉監察御史，詔侍晉王。王為太子，除舍人、崇賢館直學士，與司議郎來濟俱以文翰顯，時稱「來李」。獻《承華箴》，末云：「佞諛有類，邪巧多方。其萌不絕，其害必彰。」義府方諂事太子，而文致若讜直者，太子表之，優詔賜帛。

高宗即位，遷中書舍人，兼修國史，進弘文館學士。為太尉長孫無忌所惡，奏斥壁州司馬。詔未下，義府問計於舍人王德儉。德儉者，許敬宗甥，癭而智，善揣事，因曰：「武昭儀方有寵，上欲立為後，畏宰相議，未有以發之。君能建白，轉禍於福也。」義府即代德儉直夜，叩閣上表，請廢後立昭儀。帝悅，召見與語，賜珠一斗，停司馬詔書，留復侍。武后已立，義府與敬宗、德儉及御史大夫崔義玄、中丞袁公瑜、大理正侯善業相推轂，濟其奸，誅棄骨鯁大臣，故後得肆誌攘取威柄，天子斂衽矣。

## 怙惡不悛

永徽六年，拜中書侍郎、同中書門下三品，封廣平縣男，又兼太子右庶子，爵為侯。洛州女子淳於以奸系大理寺，義府聞其美，屬丞畢正義出之，納以為妾。卿段竇玄以狀聞。詔給事中劉仁軌、侍御史張倫鞫治，義府且窮，逼正義縊獄中以絕始謀。侍御史王義方廷劾，義府不引咎，三叱之，然後趨出。義方極陳其惡，帝陰德義府，故貸不問，為抑義方，逐之。未幾進中書令，檢校御史大夫，加太子賓客，更封河間郡公，詔造私第，諸子雖褓負皆補清官。

初，杜正倫為黃門侍郎，義府才典儀。及同輔政，正倫恃先進不相下，密與中書侍郎李友益圖去義府，反為所誣，交訟帝前。帝兩黜之，正倫為橫州刺史，義府普州刺史，流友益峰州。明年，召為吏部尚書、同中書門下三品。母喪免，奪喪為司列太常伯、同東西臺三品。更葬其先永康陵側，役縣人牛車輸土築墳，助役者凡七縣，高陵令不勝勞而死，公卿爭赗遺。葬日，詔御史節哭。送車從騎相銜，帷帟奠帳自灞橋屬三原七十里不絕，需盾芻偶，僭侈不法，人臣送葬之盛無與比者。殷王出閣，又兼府長史，稍遷右相。

義府已貴，乃言系出趙郡，與諸李敘昭穆，嗜進者往往尊為父兄行。給事中李崇德引與同譜，既謫普州，亟削去，義府銜之，及復當國，傅致其罪，使自殺於獄。貞觀中，高士廉、韋挺、岑文本、令狐德棻修《氏族志》，凡升降，天下允其議，於是州藏副本以為長式。時許敬宗以不載武后本望，義府亦恥先世不見敘，更奏刪正。委孔誌約、楊仁卿、史玄道、呂才等定其書，以仕唐官至五品皆升士流。於是兵卒以軍功進者，悉入書限，更號《姓氏錄》，搢紳共嗤靳之，號曰「勳格」。義府奏悉收前誌燒絕之。自魏太和中定望族，七姓子孫叠為婚姻，後雖益衰，猶相誇尚。義府為子求婚不得，遂奏一切禁止。

## 犯忌貶死

自永徽後，御史多制授，吏部雖有調註，至門下覆不留。義府乃自註御史、員外、通事舍人，有司不敢卻。帝嘗從容戒義府曰：「聞卿兒子女婿橈法多過失，朕為卿掩覆，可少勖之。」義府內倚後，揣群臣無敢白其罪者，不虞帝之知，乃勃然變色，徐曰：「誰為陛下道此？」帝曰：「何用問我所從得邪！」義府謷然不謝，徐引去，帝由是不悅。

會術者杜元紀望義府第有獄氣，曰：「發積錢二千萬，可以厭勝。」義府信之，裒索殊急。居母喪，朔望給告，即羸服與元紀出野，馮高窺覘災眚，眾疑其有異謀。又遣子津召長孫延，謂曰：「吾為子得一官。」居五日，延拜司津監，索謝錢七十萬。右金吾倉曹參軍楊行穎白其贓，詔司刑太常伯劉祥道與三司雜訊，李勣監按，有狀，詔除名，流巂州，子率府長史洽、千牛備身洋及婿少府主簿柳元貞並流廷州，司議郎津流振州。既敗，朝野至相賀，或作《河間道元帥劉祥道破銅山大賊李義府露布》，榜於衢。乾封元年，大赦，獨流人不許還，義府憤恚死，時年五十二。

## 考據

* (宋) 歐陽修等纂《新唐書/巻二百二十三》
# 裴行儉

唐**裴憲公行儉**，字守約。絳州聞喜人也。父仁基。系出河東裴氏中眷裴。行儉能識人，性多謀，善草書。高宗將立武昭儀，行儉以為不可。顯慶二年，為袁公瑜所譖。貶西州都督府長史。累拜安西大都護。儀鳳二年，突厥可汗都支犯安西境，朝廷將以大軍討之。行儉請冊波斯王，道由突厥，順勢而為。高宗納之，乃命行儉出塞。至故地西州，揚言將久駐，都支以行儉必不來，遂不加備。行儉募土人萬人，號曰游牧，倍速行軍，及都支部落，都支倉促來迎，遂為行儉所擒，其巧智若此。調露元年，突厥阿史德溫傅反，眾數十萬，王師討之，諸軍皆從行儉調度。至朔州，行儉置糧車三百乘，內伏壯士五人，外以弱兵引之，突厥遂中計，方欲取糧，車中壯士躍出，伏兵繼至，突厥大敗，自後莫敢劫糧者云。以降數戰連勝，阿史那伏念執阿史德溫傅來降，亂悉平。永淳元年，以行儉討突厥車薄，軍未發，薨於長安延壽里。年六十四。子貞隱、延休、慶遠，孫光庭。

## 引據

* 《舊唐書卷八十四》
* 《贈太尉裴公神道碑》
* 《新唐書宰相世系表集校》
# 裴炎

**裴炎**字**子隆**。绛州聞喜人也。系出河東裴氏西眷洗馬裴，前秦大鴻臚裴慬之裔。父大同，洛交府折衝。炎相中宗、武后。初傅太子，高宗崩時，受命同平章事，入相。因事與中宗生隙，遂助則天皇后廢帝。中宗既廢，以功封河東縣候。開耀元年十月，定襄道大總管裴行儉克定突厥阿史那伏念、阿史那温傅等，行儉許其不死，炎忌行儉有功，命殺來降者，行儉大憾，委官不出矣。文明元年，徐敬業反，則天后召炎議事，炎謂當反政於唐皇帝，為御史所奏，朝臣力救之，不免。光宅元年十月，斬於都亭驛之前街。及睿宗朝，下制昭雪，赠益州大都督。

## 據

* 《舊唐書》
# 王綝

唐石泉貞公**王綝**字**方慶**，琅琊臨沂人也，世出江東望族，晉丞相導三子洽之裔。曾祖褒，西魏破江陵，虜南渡衣冠眾人入秦。遂家雍州咸陽。祖鼒，父弘直。綝好學，著書二百卷有餘，治粵，唐世無出其右者。初，綝起拜越王府參軍，師任希古以學《史記》、《漢書》。武瞾踐祚，拜廣州都督。時廣州尚存蠻夷，其酋往往賄官以免訴訟，百姓苦之。復有航，每歲域外商賈往來不絕，以易珍寶，故都督路元叡以貪鄙，遂爲賈人所害。綝到任所，秋毫無取，并絕諸蠻賄賂之道，違者刑之，境內大治。則天聞而褒之曰：「朕以卿曆職著稱，故授此官，既美化遠聞，實副朝寄。令賜卿雜采六十段，並瑞錦等物，以彰善政也。」證聖元年，綝拜相，封石泉縣男。綝在內閣，頗通禮儀故實，嘗申正法令，數彈不軌。時有元功喪亡未殯，朝臣朝賀宴樂不見止，壞禮教，綝遂上書，則天納而申令，令既行，尚有手舞足蹈者，綝復彈之，朝中敬肅。則天知綝家門閥赫奕，屢就第訪書，綝奏曰：「臣十代從伯祖羲之書，先有四十餘紙，貞觀十二年，太宗購求，先臣並已進之。唯有一卷見今在。又進臣十一代祖導、十代祖洽、九代祖珣、八代祖曇首、七代祖僧綽、六代祖仲寶、五代祖騫、高祖規、曾祖褒，並九代三從伯祖晉中書令獻之已下二十八人書，共十卷。」則天悅納之，尋御武城殿示書，以爲盛會，覽罷，還賜綝，時人榮之。聖歷元年，復立太子於東宮，詔以綝兼檢校太子左庶子。明年，朝廷將講武於冬，因故延遲，至初春方行。綝遂以春月稱兵非禮，奏停之，則天深然其言。綝以長安二年五月卒，贈袞州都督，諡曰貞。綝十子，長子光輔，潞州刺史。少子晙，殿中侍禦史。餘并不顯。六世孫璵，肅宗朝入相。

## 考證

* 《舊唐書》卷九十三
* 《新唐書》卷一百一十六
# 高適

**高適**，字**達夫**，滄州渤海人。少落魄，不治生事。客梁、宋間，宋州刺史張九臯奇之，舉有道科中第，調封丘尉，不得志，去。客河西，河西節度使哥舒翰表為左驍衛兵曹參軍，掌書記。祿山亂，召翰討賊，即拜適左拾遺，轉監察御史，佐翰守潼關。翰敗，帝問群臣策安出，適請竭禁藏募死士抗賊，未為晚，不省。天子西幸，適走間道及帝於河池，因言：「翰忠義有素，而病奪其明，乃至荒踣。監軍諸將不恤軍務，以倡優蒲飗相娛樂，渾、隴武士飯糲米日不厭，而責死戰，其敗固宜。又魯炅、何履光、趙國珍屯南陽，而一二中人監軍更用事，是能取勝哉？臣數為楊國忠言之，不肯聽。故陛下有今日行，未足深恥。」帝頷之。俄遷侍御史，擢諫議大夫，負氣敢言，權近側目。帝以諸王分鎮，適盛言不可，俄而永王叛。肅宗雅聞之，召與計事，因判言王且敗，不足憂。帝奇之，除揚州大都督府長史、淮南節度使。詔與江東韋陟、淮西來瑱率師會安陸，方濟師而王敗。李輔國惡其才，數短毀之，下除太子少詹事。

未幾蜀亂，出為蜀、彭二州刺史。始，上皇東還，分劍南為兩節度，百姓弊於調度，而西山三城列戍。適上疏曰：「劍南雖名東、西川，其實一道。自邛關、黎、雅以抵南蠻，由茂而西，經羌中、平戎等城，界吐蕃。瀕邊諸城，皆仰給劍南。異時以全蜀之饒，而山南佐之，猶不能舉，今裂梓、遂等八州專為一節度，歲月之計，西川不得參也。嘉陵比困夷獠，日雖小定，而痍痏未平，耕紡亡業，衣食貿易皆資成都，是不可得役亦明矣。可稅賦者，獨成都、彭、蜀、漢四州而已，以四州耗殘當十州之役，其弊可見。而言利者，枘鑿萬端，窮朝抵夕，千案百牘，皆取之民，官吏懼譴，責及鄰保，威以罰抶，而逋逃益滋。又關中比饑，士人流入蜀者道路相系，地入有訖，而科斂無涯，為蜀計者，不亦難哉！又平戎以西數城，皆窮山之顛，蹊隧險絕，運糧束馬之路，坐甲無人之鄉。為戎狄言，不足利戎狄；為國家言，不足廣土宇。柰何以彈丸地而困全蜀太平之人哉？若謂已戍之城不可廢，已屯之兵不可收，願罷東川，以一劍南並力從事。不爾，非陛下洗蕩關東清逆亂之意也。蜀人又擾，則貽朝廷憂。」帝不納。

梓屯將段子璋反，適從崔光遠討斬之。而光遠兵不戢，遂大略，天子怒，罷光遠，以適代為西川節度使。廣德元年，吐蕃取隴右，適率兵出南鄙，欲牽制其力，既無功，遂亡松、維二州及雲山城。召還，為刑部侍郎、左散騎常侍，封渤海縣侯。永泰元年卒，贈禮部尚書，謚曰忠。

## 據

《新唐書·高適傳》

|  |  |
| --- | --- |
|
 | 美辭妙篇，具錄於**維基文庫︰高適** |
# 嚴武季鷹

唐尚書左僕射鄭國公**嚴武**字**季鷹**，華州華陰人。唐中書侍郎挺之子。

幼資性爽，讀書不究精義，涉獵而已，武八歲，父寵妾英，錘弒之，曰：「安有大臣厚妾而薄妻者？」父屢禁其習武，然弗止。後以蔭調太原府參軍，累遷殿中侍御史。

天寶十五載六月，同賈至隨玄宗幸蜀，擢諫議大夫。房琯薦為給事中。歷官劍南節度使，乾元元年暮春，賈至坐房琯黨，守汝州。六月，武為琯黨貶巴州。

寶應元年四月，唐代宗代宗即位，召武入朝。是年，徐知道反，武阻兵，九月尚未出巴。知道平，武為太子客，遷京兆尹兼御史大夫。任吏部侍郎，遷黃門侍郎、成都尹。廣德二年破吐蕃七萬餘眾，拔當狗城；十一月，取鹽川城，加檢校吏部尚書，封鄭國公。

安史亂末，杜甫亦投武，是為友好，甫亦書武詩卅餘。武能作詩，甫亦讚武詩曰：「詩清立意新」。又甫嘗醉登武床，瞪視曰：『嚴挺之乃有此兒！』武亦暴猛，最厚杜甫，然欲殺甫數矣，外若不為忤，中銜之。一日欲殺甫及梓州刺史章彝，集吏於門，武將出，冠鉤於簾三。左右白其母，奔救得止，獨殺彝。

嚴母憂武以暴受連。永泰元年四月，武暴卒，年四十，贈尚書左僕射；母哭曰：「而今而後，吾知免為官婢矣。」

## 他事

據李白《與韓荊州書》，武為韓朝宗拔。《太平廣記》卷第一百三十報應二十九載有《嚴武盗妾》事。

## 子

* 楚卿，補闕
* 越卿
* 鄭卿

## 據

* 《新唐書》
* 《資治通鑑》
# 元載

**元載**，字**公輔**，鳳翔人。

## 潛謀誅閹

唐代宗像
父昇，本景氏。曹王明妃元氏賜田在扶風，昇主其租入，有勞，請於妃，冒為元氏。載少孤，嗜學，工屬文。唐天寶初，下詔舉明老、莊、列、文四子學者，載策入高第，補新平尉。韋鎰監選黔中，苗晉卿東都留守，皆署判官，浸以名聞。至德初，江都采訪使李希言表載自副，擢祠部員外郎、洪州刺史。入為度支郎中，占奏敏給，唐肅宗異之。累遷戶部侍郎，充度支、江淮轉運等使。

肅宗不豫，李輔國用事，輔國妻，載宗女也，因相締昵。會京兆尹缺，輔國白用載，載意屬國柄，固辭，輔國曉之，翌日，拜同中書門下平章事，領使如故。代宗立，輔國勢愈重，數稱其才，進拜中書侍郎、許昌縣子。載以度支繁浩，有吏事督責，損威寵，乃悉天下錢穀委劉晏。未幾，判天下元帥行軍司馬。

盜殺李輔國，載陰與其謀。乃復結中人董秀，厚啖以金，使刺取密旨，代宗有所屬，必先知之，探微揣端，無不諧契，故代宗任不疑。華原令顧繇上封白髮其私，代宗方倚以當國，乃斥繇，除名為民。魚朝恩驕橫震天下，與載不葉，憚之，雖代宗亦銜恚，乃乘間奏誅朝恩，代宗畏有變，載結其愛將為助。朝恩已誅，載得意甚，益矜肆。時擬奏文武官功狀多謬舛，載虞有司駁正，乃請別敕授六品以下官，吏部、兵部即附甲團奏，不須檢勘，欲示權出於己。又與王縉請以河中為中都，裒關輔河東十州稅奉京師，選兵五萬屯中都，鎮禦四方，杪秋行幸，上春還，可以避羌戎患。載以議入，即從，前敕所由吏於河中經圖宮殿，築私第。代宗聞，惡之，置其議。

## 弄權賜死

初，四鎮北庭行營節度使寄治涇州，大歷八年，吐蕃寇邠寧，議者謂三輔以西無襟帶之固，而涇州散地不足守。載嘗在西州，具知河西、隴右要領，乃言於代宗曰：「國家西境極於潘原，吐蕃防戍乃在摧沙堡，而原州界其間，草薦水甘，舊壘存焉，比吐蕃毀夷垣墉，棄不居，其右則監牧故地，巨塹長壕，重復深固。原州雖早霜不可蓺，而平涼在其東，獨耕一縣，可以足食。請徙京西軍戍原州，乘間築作，二旬可訖，貯粟一歲。戎人夏牧青海上，羽書比至，則我功集矣。徙子儀大軍在涇，以為根本，分兵守石門、木峽，隴山之關，北抵於河，皆連山峻險，寇不可越。稍置鳴沙縣、豐安軍為之羽翼，北帶靈武五城，為之形勢，然後舉隴右之地，以至安西，是謂斷西戎脛，朝廷高枕矣。」因圖上地形，使吏間入原州度水泉，計徒庸，車乘畚鍤之器悉具。而田神功沮短其議，乃曰：「興師料敵，老將所難，陛下信一書生言，舉國從之，誤矣。」代宗由是疑不決。

載智略開果，久得君，以為文武才略莫己若。外委主書卓英倩、李待榮，內劫婦言，縱諸子關通貨賄。京師要司及方面，凡仕進幹請，不結子弟，則謁主書。城中開南北二第，室宇奢廣，當時為冠。近郊作觀榭，帳帟什器不徙而供。膏腴別墅，疆畛相望，且數十區，名姝異伎，雖禁中不逮。代宗盡得其狀。載嘗獨見，代宗深戒之，謷然不悛。客有賦《都盧尋橦篇》諷其危，載泣下而不知悟。會李少良上書詆其醜狀，載怒，奏殺少良，道路目語，不敢復議。載由是非黨與不復接，生平道義交皆謝絕。

代宗積怒，大歷十二年三月庚辰，仗下，代宗禦延英殿，遣左金吾大將軍吳湊收載及王縉，系政事堂，分捕親吏、諸子下獄。詔吏部尚書劉晏、御史大夫李涵、散騎常侍蕭昕、兵部侍郎袁、禮部侍郎常袞、諫議大夫杜亞訊狀，而責辨端目皆出禁中。遣中使臨詰陰事，皆服。乃下詔命載自盡，妻王及子揚州兵曹參軍伯和、祠部員外郎仲武、校書郎季能並賜死，發其祖、父冢，斫棺棄屍，毀私廟主及大寧、安仁裏二第，以賜百官署舍，披東都第助治禁苑。

## 考據

* (宋) 歐陽修等纂《新唐書·巻一百四十五》
# 王璵

**王璵**，琅邪臨沂人也，世爲望族，六世祖綝，則天朝入相。璵精通禮法，勉學以備時用。開元末，玄宗尊道，璵乃上書建議，玄宗深然之。璵既專鬼神事，嘗爲帝室祈福，由是被受寵遇。肅宗踐祚，以璵爲太常卿，多有賞賜。乾元三年，璵拜相，兼蒲州刺史，充蒲、同、絳等州節度使，中書侍郎、同中書門下平章事。璵以左道致位，肅宗每奉神明，皆以事賴璵，璵所言虛妄，時道士、巫女欲達者，往往附之。先是，肅宗體有恙，璵爲之占卜，乃遣女巫巡行天下，所在勾結收斂，放肆無度。巫到黃州，刺史左震苦之，未旦逕至其宿，盡斬邪徒數十，得穢金數十萬計，帝知之而不能加責。尋罷相，充刑部尚書。累遷太子少保、少師，大曆三年六月卒。曾孫摶，昭宗朝入相。
# 盧杞

**盧杞**，字**子良**，滑州人也。祖懷慎，唐開元初宰相；父弈，仕御史中丞。

## 以佞弄柄

少有口才，不恥惡衣菲食，人未悟其不情，咸謂有祖風節。藉蔭為清道率府兵曹參軍，僕固懷恩辟朔方府掌書記，病免。補鴻臚丞，出為忠州刺史。上謁節度府衛伯玉，伯玉不喜，乃謝歸。稍遷吏部郎中，為虢州刺史。奏言虢有官豕三千為民患。唐德宗曰：「徙之沙苑。」杞曰：「同州亦陛下百姓，臣謂食之便。」德宗曰：「守虢而憂它州，宰相材也。」詔以豕賜貧民，遂有意柄任矣。俄召為御史中丞，論奏無不合。逾年遷大夫，不閱旬，擢門下侍郎、同中書門下平章事。

及得誌，將大樹威，脅眾市權為自固者。楊炎與杞俱輔政，炎鄙杞才下，不悅，未半歲，譖罷炎。時大理卿嚴郢與炎有隙，即擢郢御史大夫以自助，炎卒逐死。張鎰材裕忠懿，德宗所倚愛，未有以間。會隴右用兵，杞乃見德宗，偽請行，德宗不可，即薦鎰守鳳翔。時幽州朱滔與泚有違言，誣其軍司馬蔡廷玉間鬩，請殺之。俄而滔反，德宗欲斥之以悅滔，下御史鄭詹按狀，貶柳州司戶參軍，敕吏護送。廷玉疑送滔所，因自沈於河。杞奏，恐泚疑為詔所殺，願下詹三司雜治，並劾大夫郢。

初，詹善張鎰，每伺杞間，獨詣鎰，杞知之。它日伺詹來，即徑至鎰便坐。詹趨避，杞遽及機事，鎰不得已，曰：「鄭侍禦在。」杞陽驚曰：「向所言，非外所得聞。」至是並按。有詔詹杖死，流郢費州。杜佑判度支，德宗尤寵禮，杞短毀百緒，訖貶蘇州刺史。李希烈反，杞素惡顏真卿挺正敢言，即令宣慰其軍，卒為希烈害。故宰相李揆有雅望，畏復用，遣為吐蕃會盟使，卒於行。李洧以徐州降，有所經略，使人誤先白鎰，杞怒，沮解之，不使有功。

是時兵屯河南、北，挐不解，財用日急。於是度支條軍所仰給，月費緡百餘萬，而藏錢才支三月。杞乃以戶部侍郎趙贊判度支，其黨韋都賓等建言：「商賈儲錢千萬，聽自業；過千萬者，貣其贏以濟軍。軍罷，約取償於官。」德宗許之。然京兆悉田宅奴婢之直，緡止八十萬，又僦櫝、質舍、居貿粟者，四貣其一，僅至二百萬。而長安為閉肆，民皆邀宰相祈訴。杞無以諭，驅而去，德宗知民愁忿，而所得不足給師，罷之。贊術窮，於是間架、除陌之暴縱矣。其法：屋二架為間，差稅之，上者二千，中千，下五百，吏執籌入第室計之，隱不盡，率二架抵罪，告者以錢五萬畀之。凡公私貿易，舊法率千錢算二十，請加五十，主儈註所售，入其算有司；其自相市，為私籍自言，隱不盡，率千錢沒二萬，告者以萬錢畀之。由是主儈得操其私以為奸，公上所入常不得半，而恨誹之聲滿天下。及涇師亂，呼於市曰：「不奪而商人僦質矣，不稅而間架、除陌矣！」其倡和造作以召怨挻亂，皆杞為之。

## 致亂貶竄

德宗出奉天，杞與關播從。後數日，崔寧自敵陣來，以播遷事指杞，杞即誣寧反，德宗殺之。靈武杜希全率鹽、夏二州士六千來赴，德宗議所從道，杞請道漠谷。渾瑊曰：「不然，彼多險，且為賊乘，不如道乾陵北，逾雞子堆而屯，與為掎角，賊可破矣。」德宗從杞議，敵果拒隘，兵不得入，奔還邠州。

李懷光自河北還，數破敵，泚解去。或謂王翃、趙贊曰：「聞懷光嘗斥宰相不能謀，度支賦斂重，而京兆刻損軍賜，宜誅之以謝天下。方懷光有功，上必聽用其言，公等殆矣！」二人以白杞。杞懼，即譎德宗曰：「懷光勛在宗社，賊憚之破膽，今因其威，可一舉而定。若許來朝，則犒賜留連，賊得裒整殘餘為完守計，圖之實難，不如席勝使平京師，破竹之勢也。」德宗然之。詔懷光無朝，進屯便橋。懷光自以千里勤難，有大功，為奸臣沮間，不一見天子，內怏怏無所發，遂謀反，因暴言杞等罪惡。士議嘩沸，皆指目杞，德宗始寤，貶杞為新州司馬。

及興元赦令，俄徙吉州長史。杞乃曰：「上必復用我。」貞元元年，詔拜饒州刺史。給事中袁高當行詔書，不肯草，白宰相曰：「杞反易天常，使萬乘播遷，幸赦不誅，又委大州，失天下望。」宰相不悅，乃召它舍人作制，高固執不得下。於是諫臣趙需、裴佶、宇文炫、盧景亮、張薦等眾對，極言杞復用之，必且階禍。德宗語宰相曰：「授杞小州可乎？」李勉曰：「陛下與大州亦無難，如四方之謗何？」乃詔為澧州別駕。後散騎常侍李泌見，德宗曰：「高等論杞事，朕可之矣！」泌頓首賀曰：「比日外謂陛下漢之桓、靈，今乃知堯、舜主也。」德宗喜，杞遂死澧州。

## 逸聞

* 盧生遇仙

* 〔宋〕歐陽修等撰《新唐書卷二百二十三》
# 裴垍

**裴垍**字**弘中**。河東聞喜人也。系出河東裴氏東眷裴。唐憲宗元和朝宰相。父昱，高陵令。弱冠，舉進士。元和初入爲翰林學士。遷中書舍人。趙郡李吉甫入相，問朝中可用者於垍，垍以三十人姓名對，吉甫遂從而用之。元和三年秋，以中書侍郎同平章，入相。令天下留州、送使物依省估。四年，加集賢院大學士，監修國史。五年，以疾罷相，領兵部尚書。六年，病卒。垍明於用人，爲翰林學士時，舉李絳、崔群。既入相，舉韋貫之、裴度、李夷簡、薛存誠。垍性至公，人不敢以私事洽之。在其位時，舉直錯枉，時論以垍爲賢相。

## 據

* 《舊唐書卷百四十八》
* 《新唐書表第十一上》
# 薛存誠

**薛存誠**，河東汾陰人也。系出河東薛氏西祖第三房。父勝，左拾遺。存誠進士登第。敘監察禦史。知館驛。唐憲宗元和初，存誠以宦官爲館驛使有傷公體，奏罷之。轉殿中侍禦史，遷度支員外郎。河東裴垍爲相國，存誠累遷給事中。擢御史中丞。時有僧號鑒虛者，廣結權貴，以黨營私。事發，存誠收之，得其贓貨數十萬。予大辟之刑。事聞於外，權貴皆欲救僧。憲宗遂命釋之。存誠執原判，鑒虛竟見笞死。旋再授給事中。居數月，復拜御史中丞。未就任而卒。贈刑部侍郎。子廷老。白樂天有詩《薛中丞》頌其不阿。其句曰百人無一直，百直無一遇。借問遇者誰，正人行得路。

## 據

* 《舊唐書卷一百五十三》
* 《新唐書表第十三下》
* 《白氏長慶集卷一》
# 張籍

**張籍**，字**文昌**，唐和州烏江人，本吳郡吳人也。

第進士，為太常寺太祝。久次，遷祕書郎。韓愈薦為國子博士。歷水部員外郎、主客郎中。當時有名士皆與游，而愈賢重之。

籍性狷直，嘗責愈喜博簺及為駮雜之說，論議好勝人，其排釋老不能著書若孟軻、揚雄以垂世者。籍為詩，長於樂府，多警句。仕終國子司業。

## 據

* 《唐書·張籍傳》
# 鄭畋

**鄭畋**字**臺文**，系出滎陽鄭氏。畋音田。父亞，趙郡李德裕黨人，御史中丞。畋進士登弟，授汴宋節度推官、秘書省校書郎。父亞出守桂州，畋從之。宣宗朝令狐绹斥李德裕之黨，畋以父故沒名在野。懿宗咸通中，绹勢衰，畋為劉瞻所識，辟為從事，復為令狐绹黨人所構，至咸通五年，入為刑部員外郎，轉萬年令。劉瞻舉為翰林學士，轉戶部郎中。咸通十年八月，劉瞻忤上罷相，出鎮荊南，畋以瞻舊，放梧州刺史。僖宗即位，召還畋，加同中書門下平章事，入相。拜門下侍郎，兼禮部尚書、集賢殿大學士。黃巢起，范陽盧攜用高駢討巢，畋知駢無意進取，主懷柔撫巢，與攜力爭於朝堂，僖宗怒，二人皆罷相。及黃巢自交廣北上，與駢戰，駢固守而已，僖宗乃知畋所言不虛，召還。長安陷，授鳳翔隴右節度使以禦巢軍。畋散家財，繕城防，中和元年二月，大敗巢將尚讓、王璠。傳檄四方勤王，王師大振。授畋檢校尚書左僕射、同平章事，充京西諸道行營都統。進位檢校司空。是歲冬，畋將李昌言生變，圍鳳翔，畋乃表昌言代行其職，自至成都朝廷。朝廷乃以王鐸代討黃巢。二年冬，薨於隴州官舍。年五十九。子凝績，隴州刺史。

唐天復初，與李思恭配饗僖宗廟廷。

## 據

* 《舊唐書卷一百七十八》
# 張旭

**張旭**字**伯高**，蘇州吳人也。善書，尤精於草，人號之**草聖**。旭承技於其舅。溯其源流，則智永、虞世南也。旭性嗜酒。每醉後，號呼狂走，索筆揮灑，變化無窮，若有神助。時人呼曰張顛。嘗仕為常熟尉。崔邈、顏真卿承其法。杜甫作《飲中八仙》歌，列旭其一。或云，有公孫大娘者，善舞劍，旭目之，遂因書草。然此說無他典相佐，故或為杜撰。

旭草書
## 據

* 《臨池訣》
* 《新唐書卷二百〇二》
* 《太平廣記卷二一二》
# 王翰

**王翰**，字**子羽**，唐并州晉陽人也。詩人。

少豪健恃才，景雲元年及進士第，然喜蒱酒。張嘉貞為本州長史，偉其人，厚遇之。張說至，禮益加。舉直言極諫，調昌樂尉，又舉超拔群類。開元九年，說輔政，故召為祕書正字，擢通事舍人、駕部員外郎。家畜聲伎，日使頤令，自視王侯，人莫不惡之。十四年，說罷宰相，翰出為汝州長史，徙仙州別駕。日與才士豪俠飲樂游畋，伐鼓窮歡，文士祖詠、杜華常在座，于是貶道州司馬，卒。

張說評王翰之文，曰：「有如瓊林玉斝，雖爛然可珍，而多有玷缺。若能箴其所闕，濟其所長，亦一時之秀也。」

## 據

* 《唐書·王翰傳》
* 《大唐新語·卷八》
# 李華

**李華**，字**遐叔**，唐趙州贊皇人也。開元二十三年進士第，天寶二年授博學宏辭科，歷仕秘書省校書郎、監察御史、右補闕。安史亂起，為叛軍獲，仕偽鳳閣舍人。及亂平，左遷杭州司戶參軍。廣德二年，李峴領選江淮，擢檢校吏部員外郎。明年，因風麻去官，後客隱山陽以終。

華與蕭潁士並稱蕭李。公倡古義，開韓柳古文之先。亦有詩名，惜已佚矣。後人輯有《李遐叔文集》。

|  |  |
| --- | --- |
|
 | 美辭妙篇，具錄於**維基文庫︰李華** |
# 崔顥

**崔顥**者，擢進士第，有文無行。好蒱博，嗜酒。娶妻惟擇美者，俄又棄之，凡四五娶。終司勳員外郎。初，李邕聞其名，虛舍邀之，顥至獻詩，首章曰：「十五嫁王昌。」邕叱曰：「小兒無禮！」不與接而去。晚節忽變常體，風骨凜然，一窺塞垣，說盡戎旅。天寶十三年卒。

## 據

* 《新唐書》崔顥傳
* 唐殷璠《河岳英靈集》
# 李商隱

李商隱
**李商隱**，字義山，懷州河內人，元和八年生。北魏姑臧公李承之裔孫，令狐楚帥河陽，奇其文，使與諸子游楚，徙天平宣武。皆表署巡官。

開成二年，擢進士第，調弘農尉，又試拔萃，中選，王茂元鎮河陽，愛其才，表掌書記，以子妻之，得侍御史。茂元善李德裕，而牛李黨人嗤謫，商隱以為詭薄無行，共排笮之，茂元死，來游京師，久不調，柳仲郢節度劍南、東川，辟判官檢校工部員外郎府，罷，客滎陽，大中十二年卒，年四十六。

商隱初為文，瑰邁奇古，及在令狐楚府，楚本工章奏，因授其學。商隱儷偶長短，而繁縟過之。時溫庭筠、段成式俱用是相夸，號三十六體。

## 據

* 《唐書·李商隱傳》

## 備考

* 獺祭魚

|  |  |
| --- | --- |
|
 | 美辭妙篇，具錄於**維基文庫︰李商隱** |
# 溫庭筠

**庭筠**者，唐太原人，本名岐，字飛卿。大中初應進士，苦心硯席，尤長於詩賦。初至京師，人士翕然推重，然士行塵雜，不脩邉幅，能逐絃吹之音為側艶之詞。公卿家無賴子弟裴誠、令狐滈之徒，相與蒱飲酣醉終日，由是累年不第。徐商鎮襄陽，往依之，署為巡官。咸通中，失意歸江東，路由廣陵，心怨令狐綯在位時不為成名。既至，與新進少年狂遊狹邪，乆不刺謁，又乞索於楊子院，醉而犯夜，為虞候所撃，敗面折齒方還。揚州訴之，令狐綯捕虞候治之，極言庭筠狹邪醜迹，乃兩釋之。自是汙行聞于京師。庭筠自至長安，致書公卿間雪寃，屬徐商知政事，頗為言之。無何，商罷相，出鎮楊，收怒之，貶為方城尉，再遷隋縣尉，卒。
# 司空圖

**司空圖**，字**表聖**，河中虞鄉人，咸通末擢進士，禮部侍郎王凝特所獎待，俄而凝坐法貶商州，圖感知己，往從之。凝起拜宣歙觀察使，乃辟置幕府。召為殿中侍御史，不忍去凝府，臺劾，左遷光祿寺主簿，分司東都。盧攜以故宰相居洛，嘉圖節，常與遊。攜還朝，過陜虢，屬於觀察使盧渥曰：「司空御史，高士也。」渥即表為僚佐。會攜復執政，召拜禮部員外郎，尋遷郎中。

黃巢陷長安，將奔，不得前。圖弟有奴段章者，陷賊，執圖手曰：「我所主張將軍喜下士，可往見之，無虛死溝中。」圖不肯往，章泣下。遂奔咸陽，間關至河中。僖宗次鳳翔，即行在拜知制誥，遷中書舍人。後狩寶雞，不獲從，又還河中。龍紀初，復拜舊官，以疾解。景福中，拜諫議大夫，不赴。後再以戶部侍郎召，身謝闕下，數日即引去。昭宗在華，召拜兵部侍郎，以足疾固自乞。會遷洛陽，柳璨詔圖入朝，圖陽墮笏，趣意野耄。璨知無意於世，乃聽還。

圖本居中條山王官谷，有先人田，遂隱不出。作亭觀素室，悉圖唐興節士文人，名亭曰休休，作文以見誌曰：「休，美也，既休而美具。故量才，一宜休；揣分，二宜休；耄而聵，三宜休；又少也惰，長也率，老也迂，三者非濟時用，則又宜休。」因自目為耐辱居士。其言詭激不常，以免當時禍災雲。豫為冢棺，遇勝日，引客坐壙中賦詩，酌酒裴回。客或難之，圖曰：「君何不廣邪？生死一致，吾寧暫遊此中哉！」每歲時，祠禱鼓舞，圖與閭里耆老相樂。王重榮父子雅重之，數饋遺，弗受。嘗為作碑，贈絹數千，圖置虞鄉市，人得取之，一日盡。時寇盜所過殘暴，獨不入王官谷，士人依以避難。

朱全忠已篡，召為禮部尚書，不起。哀帝弒，圖聞，不食而卒，年七十二。圖無子，以甥為嗣，嘗為御史所劾，昭宗不責也。

## 據

《唐書·司空圖傳》

|  |  |
| --- | --- |
|
 | 美辭妙篇，具錄於**維基文庫︰司空圖** |
# 王績

**王績**，字**無功**，唐絳州龍門人。性簡放，不喜拜揖。兄通，隋末大儒也，聚徒河、汾間，仿古作《六經》，又為《中說》以擬《論語》。不為諸儒稱道，故書不顯，惟《中說》獨傳。通知績誕縱，不嬰以家事，鄉族慶吊冠昏，不與也。與李播、呂才善。

大業中，舉孝悌廉潔，授秘書省正字。不樂在朝，求為六合丞，以嗜酒不任事，時天下亦亂，因劾，遂解去。歎曰：「網羅在天，吾且安之！」乃還鄉里。有田十六頃在河渚間。仲長子光者，亦隱者也，無妻子，結廬北渚，凡三十年，非其力不食。績愛其真，徙與相近。子光喑，未嘗交語，與對酌酒歡甚。績有奴婢數人，種黍，春秋釀酒，養鳧雁，蒔藥草自供。以《周易》、《老子》、《莊子》置床頭，他書罕讀也。欲見兄弟，輒度河還家。游北山東皋，著書自號東皋子。乘牛經酒肆，留或數日。

高祖武德初，以前官待詔門下省。故事，官給酒日三升，或問：「待詔何樂邪？」答曰：「良醞可戀耳！」侍中陳叔達聞之，日給一斗，時稱「鬥酒學士」。貞觀初，以疾罷。復調有司，時太樂署史焦革家善釀，績求為丞，吏部以非流不許，績固請曰：「有深意。」竟除之。革死，妻送酒不絕，歲餘，又死。績曰：「天不使我酣美酒邪？」棄官去。自是太樂丞為清職。追述革酒法為經，又采杜康、儀狄以來善酒者為譜。李淳風曰：「君，酒家南、董也。」所居東南有磐石，立杜康祠祭之，尊為師，以革配。著《醉鄉記》以次劉伶《酒德頌》。其飲至五斗不亂，人有以酒邀者，無貴賤輒往，著《五斗先生傳》。刺史崔喜悅之，請相見，答曰：「奈何坐召嚴君平邪？」卒不詣。杜之松，故人也，為刺史，請績講禮，答曰：「吾不能揖讓邦君門，談糟粕，棄醇醪也。」之松歲時贈以酒脯。初，兄凝為隋著作郎，撰《隋書》未成，死，績續餘功，亦不能成。豫知終日，命薄葬，自志其墓。

績之仕，以醉失職，鄉人靳之，托無心子以見趣曰：「無心子居越，越王不知其大人也，拘之仕，無喜色。越國法曰：『穢行者不齒。』俄而無心子以穢行聞，王黜之，無慍色。退而適茫蕩之野，過動之邑而見機士，機士撫髀曰：『嘻！子賢者而以罪廢邪？』無心子不應。機士曰：『願見教。』曰：『子聞蜚廉氏馬乎？一者硃鬣白毳，龍骼鳳臆，驟馳如舞，終日不釋轡而以熱死；一者重頭昂尾，駝頸貉膝，啉是齧善蹶，棄諸野，終年而肥。夫鳳不憎山棲，龍不羞泥蟠，君子不苟潔以罹患，不避穢而養精也。』」其自處如此。

## 據

《新唐書卷二百十九·列傳第一百二十一·隱逸》

|  |  |
| --- | --- |
|
 | 美辭妙篇，具錄於**維基文庫︰王績** |
# 蕭倣

**蕭倣**,字**思道**，唐懿宗朝宰相也。故梁明帝子南海王珣之裔，曾祖嵩，祖華，族兄俛皆拜相。出身蘭陵蕭氏齊梁房，世為望族。大和中，擢進士第。除累給事中。咸通中，遷左散騎常侍，至宣宗中興，倣性喜直言，嘗以李璲為嶺南節度使，遣優工趨出追之，未及璲所而還。後以封敕脫誤，法當罰，侍講學士孔德裕曰：「給事中駁奏，為朝廷論得失，與有事奏事不類，不應罰。詔可。」，懿宗朝，遊幸無度，佈施贈與過其所當，怠懈朝政，倣上疏極言，帝嘉之。

咸通四年，出為義成軍節度使，時黃河水泛，屢壞堤壩，倣乃令改其河道，兩月而成，并進工圖於上，上嘉之。尋任兵部尚書。咸通末，入相，封蘭陵郡開國候。少頃，寇盜起於嶺南，在朝同列多忌倣性耿直，遂出倣為嶺南節度使，在任清廉，珍寶奇物不入公門，時其家人患疾，醫乃取公庫所存烏梅醫之，倣不從，乃欲歸京，途買藥於市，遇盜賊，不至京師而卒。倣工於詩賦，存《享太廟樂章》一篇。

## 子孫

倣子：

* 廪，字富侯，給事中
* 颀，亦登进士第，后官位显达。

廪子：

* 須，字子登
* 益，商州團練推官
* 熲，字子光，度支巡官

## 據

* 《舊唐書卷一百七十二》
* 《新唐書·宰相世系表》、《舊唐書·蕭俛傳》
# 長孫操

**長孫操**，字**元節**，無忌從父弟。父覽，為周大司徒、薛國公。操有學術。初，唐高祖辟署相國府金曹參軍。未幾，檢校虞州刺史。從秦王征討，常侍旁，與聞祕謀。徙陝州，城中無井，人勤于汲，操為釃河溜入城，百姓利安。以母喪解，長老守闕頌遺愛。服除，封樂壽縣男。為齊、揚、益三州刺史，課皆最，下詔褒揚。永徽初，以陝州刺史卒，贈吏部尚書，謚曰安，葬給鼓吹，至虞罷。

## 據

* 《新唐書／列傳　凡一百五十卷／卷一百五　列傳第三十／長孫无忌　敞　操　詮　順德》
# 長孫詮

**長孫詮**，無忌子，尚新城公主。詮女兄為韓瑗妻。無忌得罪，詮流巂州，有司希旨殺之。詮有甥趙持滿者，工書，善騎射，力搏虎，走逐馬，而仁厚下士，京師無貴賤愛慕之。為涼州長史，嘗逐野馬，射之，矢洞于前，邊人畏伏。詮之貶，許敬宗懼持滿才能仇己，追至京，屬吏訊搒，色不變，曰：「身可殺，辭不可枉！」吏代為占，死獄中。

## 據

* 《新唐書／列傳　凡一百五十卷／卷一百五　列傳第三十／長孫无忌　敞　操　詮　順德》
# 裴光庭

故唐**正平忠獻男裴光庭**字**連城**。河東聞喜人也。身出河東裴氏中眷裴。祖行儉。母庫狄氏，突厥人也，則天時入爲御正，由是見寵。光庭累遷太常丞，娶武三思女。武氏敗，光庭坐遷郢州司馬。開元十三年，上將行封禪之禮，朝議慮突厥爲患。光庭疏曰：「今茲遣一使征其大臣赴會，必欣然應命。突厥受詔，則諸蕃君長必相率而來。雖偃旗息鼓，高枕有餘矣。」行之。開元十七年，以中書侍郎兼御史大夫，同中書門下平章事，預政。從上巡五陵。返，拜侍中兼吏部尚書加弘文館學士。時士人惟務競趨，銓敘爲枉，光庭惡之，因其祖行儉所製長名榜，量資授官。裁撰《續春秋傳》，未成。朝議以皇室主金德，光庭非之，議遂寢。二十年卒，年五十八。謚忠獻。贈太師。初，光庭與蘭陵蕭嵩不諧，既卒，嵩盡出其所任。子稹，祠部員外郎。

## 履歷

* 累遷太常丞
* 貶郢州司馬
* 開元元年：右率府中郎將，銓敘司門郎中
* 開元中：兵部郎中、鴻臚少卿，銓敘兵部侍郎
* 開元十七年：銓敘中書侍郎兼禦史大夫同中書門下平章事
* 十七年以降：銓敘黃門侍郎同平章事如故
* 銓敘侍中兼吏部尚書，弘文館學士
* 開元二十年：加光祿大夫，封正平男
* 卒，贈太師

## 據

* 《舊唐書·卷八十四》
* 《新唐書·卷一百零八》
# 陸象先

唐尚書左丞相兗文貞公**陸象先**，本名景初。吳郡吳人也。父元方。系出吳郡陸氏太尉枝。初任揚州參軍，吉頊擢爲洛陽尉。遷左台監察禦史，轉殿中，曆授中書侍郎。景雲二年冬，太平公主言象先與崔湜於睿宗。二人同中書門下平章事，拜相。及太平公主勢盛，象先未嘗阿附。先天二年，公主事敗，崔湜、蕭至忠等皆死，獨象先免禍。出爲益州大都督府長史、劍南道按察使。其下韋抱真勸之以濫刑立威，象先不從。遷蒲州刺史。所在皆不好用刑。開元十年，知吏部選事，加刑部尚書。丁母憂去官。起同州刺史。二十四年，卒。年七十三。諡**文貞**。子泛、廣、偃。泛襲其爵。

## 相關

* 庸人自擾:此本象先語。彼嘗謂曰:「天下本自無事，只是庸人擾之，始為繁耳。但當靜之於源，則亦何憂不簡。」

## 據

* 《舊唐書卷八十八》
* 《新唐書表第十三下》
# 元結

**元結**，後魏常山王遵十五代孫。少不羈，十七乃折節向學，事元德秀。天寶十二載舉進士，禮部侍郎陽浚見其文，曰：「一第慁子耳，有司得子是賴！」果擢上第。復舉制科。會天下亂，沈浮人間。國子司業蘇源明見肅宗，問天下士，薦結可用。時史思明攻河陽，帝將幸河東，召結詣京師，問所欲言，結自以始見軒陛，拘忌諱，恐言不悉情，乃上《時議》三篇。帝悅曰：「卿能破朕憂。」擢右金吾兵曹參軍，攝監察御史，為山南西道節度參謀。募義士於唐、鄧、汝、蔡，降劇賊五千，瘞戰死露胔於泌南，名曰哀丘。

史思明亂，帝將親征，結建言：「賊銳不可與爭，宜折以謀。」帝善之，因命發宛、葉軍挫賊南鋒，結屯泌陽守險，全十五城。以討賊功遷監察御史裏行。荊南節度使呂諲請益兵拒賊，帝進結水部員外郎，佐諲府。又參山南東道來瑱府，時有父母隨子在軍者，結說瑱曰：「孝而仁者，可與言忠；信而勇者，可以全義。渠有責其忠信義勇而不勸之孝慈邪？將士父母，宜給以衣食，則義有所存矣。」瑱納之。瑱誅，結攝領府事。會代宗立，固辭，丐侍親歸樊上。授著作郎。益著書，作《自釋》。

久之，拜道州刺史。初，西原蠻掠居人數萬去，遺戶裁四千，諸使調發符牒二百函，結以人困甚，不忍加賦，即上言：「臣州為賊焚破，糧儲、屋宅、男女、牛馬幾盡。今百姓十不一在，耄孺騷離，未有所安。嶺南諸州，寇盜不盡，得守捉候望四十餘屯，一有不靖，湖南且亂。請免百姓所負租稅及租庸使和市雜物十三萬緡。」帝許之。明年，租庸使索上供十萬緡，結又奏：「歲正租庸外，所率宜以時增減。」詔可。結為民營舍給田，免徭役，流亡歸者萬餘。進授容管經略使，身諭蠻豪，綏定八州。會母喪，人皆詣節度府請留，加左金吾衛將軍。民樂其教，至立石頌德。罷還京師，卒，年五十，贈禮部侍郎。

## 據

新唐书·卷百四十三

|  |  |
| --- | --- |
|
 | 美辭妙篇，具錄於**維基文庫︰元結** |
# 王溥

**王溥**字**德潤**，太原晉陽人也。系出太原王氏大房，後魏鎮東將軍瓊長子遵業之後。祖堪，定陵令。父聰，不顯。溥進士及第，擢累禮部員外郎、史館修撰。充集賢殿直學士。以勤昭宗有功，超拜翰林學士、戶部侍郎，以中書侍郎同中書門下平章事，入相，判戶部。旋罷為太子賓客。召拜太常卿、工部尚書。朱溫貶之淄州司戶參軍，與裴樞等共罹白馬之禍。後唐同光二年夏六月己丑，贈右僕射。

## 據

* 《新唐書表第十二中》
* 《新唐書卷一百八十二》
* 《舊五代史卷三十二》
# 歐陽通

**歐陽通**字**通師**。潭州臨湘人也。其先渤海南皮人。世為南朝衣冠。祖紇仕陳為廣州刺史。反而死。父詢。太子率更令。有書名。通少，父亡。母徐氏命之效父跡。通勤習字，遂與父齊名。儀鳳中，遷中書舍人。垂拱中，官殿中監。封渤海子。天授元年，遷夏官尚書。轉司禮卿，判納言。入相。未幾，與岑長倩非立武承嗣為太子事，忤則天后。為奸人所陷。卒。中宗復辟，雪其冤。追復官爵。通與父詢并為楷體名家，後人稱大小歐陽。小歐陽即通也。

## 據

* 《舊唐書卷一百八十九上》
# 党項

**党項**，漢西羌別種，魏、晉後微甚。周滅宕昌、鄧至，而党項始強。其地古析支也，東距松州，西葉護，南舂桑、迷桑等羌，北吐谷渾。處山谷崎嶇，大抵三千里。以姓別為部，一姓又分為小部落，大者萬騎，小數千，不能相統，故有細封氏、費聽氏，往利氏、頗超氏、野辭氏、房當氏、米禽氏、拓拔氏、而拓拔最強。土著，有棟宇，織犛尾、羊毛覆屋，歲一易。俗尚武，無法令、賦役。人壽多過百歲，然好為盜，更相剽奪。尤重復讎，未得所欲者，蓬首垢顏，跣足草食，殺已乃復。男女衣裘褐，被氈。畜犛牛、馬、驢、羊以食，不耕稼。地寒，五月草生，八月霜降。無文字，候草木記歲。三年一相聚，殺牛羊祭天，取麥他國以釀酒。妻其庶母、伯叔母、兄嫂、子弟婦，惟不娶同姓。老而死，子孫不哭；少死，則曰夭枉，乃悲。

貞觀三年，南會州都督鄭元璹鐫諭，其酋細封步賴舉部降。太宗璽詔慰撫，步賴因入朝，宴錫特異，以其地為軌州，即授刺史。步賴請率兵討吐谷渾。其後諸酋長悉內屬，以其地為居、奉、嚴、遠四州，即首領拜刺史。

有拓拔赤辭者，初臣吐谷渾，慕容伏允待之厚，與結婚，諸羌已歸，獨不至。李靖擊吐谷渾，赤辭屯狼道峽抗王師。廓州刺史久且洛生欲諭降之，辭曰：「渾主以腹心待我，不知其佗，若速去，且汙吾刀。」洛生怒，引輕騎破之肅遠山，斬首數百級，虜雜畜六千。帝因其勝又令約降，赤辭從子思頭潛納款，其下拓拔細豆亦降。赤辭知宗族攜沮，稍欲自歸，岷州都督劉師立復誘之，即與思頭俱內屬。以其地為懿、嵯、麟、可三十二州，以松州為都督府，擢赤辭西戎州都督，賜氏李，貢職遂不絕。於是自河首積石山而東，皆為中國地。後吐蕃浸盛，拓拔畏逼，請內徙，始詔慶州置靜邊等州處之。地乃入吐蕃，其處者皆為吐蕃役屬，更號弭藥。

又有黑党項者，居赤水西。其長號敦善王，慕容伏允之走也依之。及吐谷渾款附，敦善王亦納貢。居雪山者曰破醜氏。

又有白蘭羌，吐蕃謂之丁零，左屬党項，右與多彌接。勝兵萬人，勇戰鬥，善作兵，俗與党項同。武德六年，使者入朝。明年，以其地為維、恭二州。貞觀六年，與契數十萬內屬。永徽時，特浪生羌卜樓大首領凍就率眾來屬，以其地為劍州。

龍朔後，白蘭、舂桑及白狗羌為吐蕃所臣，籍其兵為前驅。白狗與東會州接，勝兵才千人。在西北者，天授中內附，戶凡二十萬，以其地為朝、吳、浮、歸十州，散居靈、夏間。至德末，為吐蕃所誘，使為鄉導鈔邊。俄悔悟，更來朝，願助靈州餉免。乾元間，中國數亂，因寇邠、寧二州，肅宗詔郭子儀都統朔方、邠寧、鄜坊節度事，以鄜州刺史杜冕、邠州刺史桑如圭分二隊出討。子儀至，党項潰去。

上元元年，在涇、隴部落十萬眾詣鳳翔節度使崔光遠降。二年，與渾、奴剌連和，寇寶雞，殺吏民，掠財珍，焚大散關，入鳳州，殺刺史蕭忄曳，節度使李鼎追擊走之。明年，又攻梁州，刺史李勉走；進寇奉天，大掠華原、同官去。詔臧希讓代勉為刺史，於是歸順、乾封、歸義、順化、和寧、和義、保善、寧定、羅雲、朝鳳凡十州部落詣希讓獻款，丐節印。詔可。

仆固懷恩之叛，誘党項、渾、奴剌入寇，眾數萬，掠鳳翔、盩厔。大酋鄭廷、郝德入同州，刺史韋勝走，節度使周智光破之澄城。閱月，又入同州，焚官私室廬，壁馬蘭山。郭子儀遣兵襲之，退保三堡，子儀遣慕容休明諭降廷、德。

子儀以党項、吐谷渾部落散處鹽、慶等州，其地與吐蕃濱近，易相脅，即表徙靜邊州都督、夏州、樂容等六府党項於銀州之北、夏州之東、寧朔州吐谷渾住夏西，以離沮之。召靜邊州大首領左羽林大將軍拓拔朝光等五刺史入朝，厚賜賫，使還綏其部。先是，慶州有破醜氏族三、野利氏族五、把利氏族一，與吐蕃姻援，贊普悉王之，因是擾邊凡十年。子儀表工部尚書路嗣恭為朔方留後，將作少監梁進用為押党項部落使，置行慶州。且言：「党項陰結吐蕃為變，可遣使者招慰，芟其反謀，因令進用為慶州刺史，嚴邏以絕吐蕃往來道。」代宗然之。又表置靜邊、芳池、相興王州都督、長史，永平、旭定、清寧、寧保、忠順、靜塞、萬吉等七州都督府。於是破醜、野利、把利三部及思樂州刺史拓拔乞梅等皆入朝，宜定州刺史折磨布落、芳池州野利部並徙綏、延州。大歷末，野利禿羅都與吐蕃叛，招餘族不應，子儀擊之，斬禿羅都，而野利景庭、野利剛以其部數千人入附雞子川。六州部落，曰：野利越詩、野利龍兒、野利厥律、兒黃、野海、野窣等；居慶州者號東山部，夏州者號平夏部。永泰後稍徙石州，後為永安將阿史那思柬賦索無極，遂亡走河西。

元和時復置宥州，護党項。至大和中寢強，數寇掠。然器械鈍苦，畏唐兵精，則以善馬購鎧，善羊貿弓矢。鄜坊道軍糧使李石表禁商人不得以旗幟、甲胄、五兵入部落，告者，舉罪人財畀之。至開成末，種落愈繁，富賈人賫繒寶鬻羊馬，藩鎮乘其利，強市之，或不得直，部人怨，相率為亂，至靈、鹽道不通。武宗以侍御史為使招定，分三印，以邠、寧、延屬崔彥曾，鹽、夏、長澤屬李雩鄠，靈武、麟、勝屬鄭賀，皆緋衣銀魚，而功不克。

宣宗大中四年，內掠邠、寧，詔鳳翔李業、河東李拭合節度兵討之，宰相白敏中為都統。帝出近苑，或以竹一個植舍外，見才尺許，遠且百步，帝屬二矢曰：「黨羌窮寇，仍歲暴吾鄙，今我約：射竹中則彼當自亡，不中，我且索天下兵翦之，終不以此賊遺子孫。」左右註目，帝一發竹分，矢徹諸外，左右呼萬歲。不閱月，羌果破殄，餘種竄南山。

始，天寶末，平夏部有戰功，擢容州刺史、天柱軍使。其裔孫拓拔思恭，咸通末竊據宥州，稱刺史。黃巢入長安，與鄜州李孝昌壇而坎牲，誓討賊，僖宗賢之，以為左武衛將軍，權知夏綏銀節度事。次王橋，為巢所敗，更與鄭畋四節度盟，屯渭橋。中和二年，詔為京城西面都統、檢校司空、同中書門下平章事。俄進四面都統，權知京兆尹。賊平，兼太子太傅，封夏國公，賜姓李。嗣襄王煴之亂，詔思恭討賊，兵不出，卒。以弟思諫代為定難節度使，思孝為保大節度、鄜坊凡翟等州觀察使，並檢校司徒、同中書門下平章事。王行瑜反，以思孝為北面招討使，思諫東北面招討使。思孝亦因亂取鄜州，遂為節度使，累兼侍中。以老薦弟思敬為保大軍兵馬留後，俄為節度使。
# 春秋

春秋亦指東周初年，參閱春秋之世。
《春秋穀梁傳集解》，晉·范甯集解，宋紹熙建安余仁仲萬卷堂刊本
《**春秋**》，魯史書也。

《漢藝文志》有《春秋》古經十二篇，經十一卷，《隋唐志》同古經十二篇。十一卷者，本公羊穀梁二家所傳，吳士燮始為之注，《隋志》載焉。又有賈逵春秋三家經訓詁十二卷，宋三家經二卷，《唐志》又有李鉉春秋二傳異同十一卷，李氏三傳異同例十三卷，馮伉三傳異同三卷，元和國子監修定春秋加減一卷。士燮賈逵宋及李馮元和諸書，今皆不存，獨抱遺經者，莫適為正。

蓋公羊得立學官最先，穀梁次之，左氏最後，故士燮但注二家，不及左氏。賈逵既立，左氏始通三家，逵燮并宋以下異同。加減文字悉已亡佚，莫知其舉厝何也。隋末唐初，左學特盛，二家浸微自杜預集解，左氏合經傳為一。正觀十六年，孔穎達承詔修疏；永徽四年，長孫無忌等重上正義；丘明傳學愈微矣，而仲尼遺經無復單行。學者或從杜解，抄出獨存左氏擯落二家，幸陸德明與穎達同時於太學自釋，音義並存，二家本書仍各注左氏別字顧，亦無決擇。

惟正元末，陸淳纂例列三傳經文，差繆凡二百四十一條，自言考校從其有義理者。然往往亦言未知。孰是兼恐差繆，不止二百四十一條，惜啖趙集傳今俱失墜，無從審覆耳。昔司馬遷言《春秋》文成數萬，晏曰《春秋》纔萬八千字，遷誤也。

## 諸家

* 《左氏傳》三十卷
* 《公羊傳》十一卷
* 《穀梁傳》十一卷
* 《鄒氏傳》十一卷
* 《夾氏傳》十一卷

後二者今不存矣。

## 據

* 楊伯峻，《春秋左傳》淺講，中國古代文化史講座，廣西師範大學出版社，西元二〇〇三年，ISBN 7563339388
* 宋李燾序，《春秋古經》

## 它典

* 《春秋左傳》、《春秋穀梁傳》、《春秋公羊傳》全卷

|  |  |
| --- | --- |
|
 | 美辭妙篇，具錄於**維基文庫︰春秋** |

| 儒家經典 |
| --- |
| **六經** |
| 詩經 | 尚書 | 易經 | 儀禮 | 樂經 | 春秋 |
| **四書** |
| 大學 | 論語 | 孟子 | 中庸 |
| **十三經** |
| 詩經 | 尚書 | 周禮 | 儀禮 | 禮記 | 周易 | 左傳 | 公羊傳 | 穀梁傳 | 論語 | 爾雅 | 孝經 | 孟子 |
# 商山四皓

頤和園長廊畫
商山四皓折扇
秦政暴虐，東園公、夏黃公、綺里季、甪里四人，乃隱居商山，採芝療飢。鬚眉皓白，年皆八十餘歲，世稱**商山四皓**。

## 生平

四皓者，皆河內軹人也，或在汲。園公姓庾，字宣明，居園中，因以為號。夏黃公，姓崔名廣，字少通，齊人，隱居夏里修道，故號曰夏黃公。綺里季，姓吳名實，字子景。綺里季其號也。甪里先生，河內軹人，太伯之後，姓周名術，字元道，京師號曰霸上先生，一曰甪里先生。孔安國《祕記》作「祿里」。

始皇有博士七十，四人任之。其職掌有三：一曰通古今，二曰辨然否，三曰典敎職。見秦政虐，乃退入藍田山，作歌云：「莫莫高山，深谷逶迤；曄曄紫芝，可以療飢。唐虞世遠，吾將何歸？駟馬高蓋，其憂甚大。富貴之畏人，不如貧賤之肆志。」乃共入商雒，隱地肺山，以俟天下定。及秦覆滅，漢高聞而征之。時四人年老矣，皆以其慢侮人，不至。歌曰：「皓天嗟嗟，深谷逶迤。樹林莫莫，高山崔嵬。巖居穴處，以爲幄茵。曄曄紫芝，可以療飢。唐虞往矣，吾當安歸？」然高祖猶高此四人。

漢六年，高祖欲廢太子劉盈，立戚夫人子趙王如意。呂后恐，使建成侯呂澤彊邀張良，為其畫計。良曰：「今公誠能無愛金玉璧帛，令太子為書，卑辭安車，因使辯士固請，宜來。來，以為客，時時從入朝，令上見之，則必異而問之。問之，上知此四人賢，則一助也。」后乃令呂澤使人奉太子書，卑辭厚禮，迎四皓。四皓至，客建成侯所。

居六年，高祖疾益甚，愈欲易太子。及燕，置酒，太子侍。四皓從之，年皆八十有餘，鬚眉皓白，衣冠甚偉。高祖怪而問曰：「彼何為者？」四皓前對。乃大驚曰：「吾求公數歲，公辟逃我，今公何自從吾兒遊乎？」四皓皆曰：「陛下輕士善罵，臣等義不受辱，故恐而亡匿。竊聞太子為人仁孝，恭敬愛士，天下莫不延頸欲為太子死者，故臣等來耳。」高祖乃曰：「煩公幸卒調護太子。」四人既為壽，趨去。高祖目送之，召戚夫人，指四皓曰：「我欲易之，彼四人輔之，羽翼已成，難動矣。呂后真而主矣。」太子得以為重。

後，高祖崩，太子登基。是為惠帝。惠帝欲賜官，四皓不受，反商山。終歿商洛，葬商山麓，隔丹江互望。惠帝知之，令三千禦林軍各自長安攜土十斤，往商山填池。又建廟祠於商州南高車，彰四皓避秦安漢之功。

## 後跡

後人慕其才操，修墓建廟，又乃詩文碑刻。商州八景其一，曰「四皓古陵衝北斗」。唐人許渾詩云：「峨峨商嶺采芝人，雪頂霜髯虎豹茵。山酒一壺歌一曲，漢家天子忌功臣。避秦安漢出藍關，松桂花陰滿舊山。自是無人有歸意，白雲常在水潺潺。」宋淳化二年，王禹貶任商州團練副使，屬《四皓廟碑》文云：「知進退存亡而不失其正者，惟聖人乎。先生避秦，知亡也；安劉，知存也；應孝惠之聘，知進也；拒高祖之命，知退也。四者俱備，而正在其中矣。」清黃慎有《商山四皓圖》。

君實《通鑑》不取四皓事。其《考異》云此特誇大者。又言史遷之錄四皓事，但愛奇耳。

## 引據
# 屈原

清殿本屈原像
**屈原**，楚之同姓也，名**平**。後世仰其節者，咸尊之曰**屈子**。

## 遭讒見疏

屈原
平少負異才，博覽典籍，明於治亂興亡之條貫，長於辭令。及懷王初立，召為左徒， 列於大夫，甚倚重之。時楚數困於秦，原外欲聯齊以制秦，內則修明法度，進用賢才，圖復楚之霸業。嘗受王命屬憲令，未及行而讒言已興。有上官大夫靳尚者，與原同列而妒害其能，因構陷於懷王，謂原矜功自伐，每出一令，必誇言非己莫能為。懷王惑於其言，漸而疏之。原忠而見謗，憂思難抑，乃發憤作《離騷》，其文多託物以言志，引類而譬諭，蓋欲以風諫君。

## 國危身放

屈子行吟圖
懷王之時，秦昭王以會盟為名，邀王入武關。原力諫以秦乃虎狼之國，不可往。懷王少子子蘭，利令智昏，恐絕秦歡，勸王速行。王聽此議，入關即見持，卒客死於秦。懷王末年，原復為上官大夫所構，見放於漢北。漢北者，漢水之陽，鄖襄之地，楚故都丹陽之墟也 。原棲遲斯土，去國懷鄉，作《抽思》以抒其鬱，中云：「惟郢路之遼遠兮，魂一夕而九逝。」 其懷國之情，溢於辭表。居數歲，雖處江湖之遠，仍眷顧楚國，繫心懷王，冀君之覺悟。

逮頃襄王立，擢子蘭為令尹，國政日非。原雖嘗蒙召回，然疾子蘭誤國，形於辭色，子蘭銜之，復使靳尚短原於頃襄王。王聞之，大怒，遂斥原於江南。原至於此，行吟澤畔，顏色憔悴，形容枯槁，漁父問何至於此，原慨然答曰：「舉世混濁而我獨清，眾人皆醉而我獨醒，是以見放。」蓋自明其志，終不肯隨俗俯仰。當是時，秦師東出，楚地日蹙，原憂思鬱結，發為辭賦， 《涉江》《哀郢》等作，蓋在斯際 。

## 懷石沉湘

頃襄王二十一年，秦將白起拔郢，焚楚宗廟，楚東遷於陳，失地千里。原聞之，仰天而慟，哀宗社之丘墟，傷身世之飄零，知志不得行，國之難救，遂作《懷沙》之篇，辭極哀痛。卒懷石自沈汨羅。楚人聞之，爭以舟楫往救，不及，因每歲五月五日棹舟競渡，或以竹筒貯米，投水祭之，曰恐其屍為蛟龍所竊。後世易之以角黍，纏五色絲，漸成端陽之風。

## 遺響千秋

星國端午燈飾，屈原立於龍舟中
原之忠烈，見稱於後世。自漢以降，文人仰之者眾。賈誼謫長沙，渡湘水，作賦以弔原。太史公遷涉楚地，探汨羅，讀原之文，悲其志，遂合屈原、賈生為一傳。

及乎近世，崇祀益隆。每歲五月五日，龍舟競發，鼉鼓震天，觀者如雲。此俗流播海外，凡有華人之地，莫不循之。影戲舞臺，屢演其事。城邑之中，以原名命之者，若庠序、園囿、劇場之屬，所在多有。學者裒其遺編，箋釋精審，又譯以諸國語文，使異域之人得誦其辭而知其志。西元一九五三年，世界和平理事會推原為列國文化名士。今華夏有探天之器，名曰「天問」，遠至熒惑，其名即取自屈子《天問》之篇。

## 考據

## 引註

## 博覽

 於維基文庫**閱此作者之作**（ 於維基共享資源**覽圖**）
 《史記/卷八十四》，出於司馬遷《史記》

 **文選所錄士人東周**：屈原、宋玉、卜商

**秦**：李斯

**西漢**：楊雄、司馬相如、賈誼、王褒、韋孟、班婕妤、劉邦、李陵、蘇武、劉安、劉歆、劉徹、枚乘、鄒陽、司馬遷、楊惲、東方朔、孔安國、史岑

**東漢**：班固、張衡、班彪、班昭、王粲、王延壽、何晏、馬融、陳琳、朱浮、崔瑗、蔡邕、禰衡、劉楨、應瑒、應璩、孔融

**三國**：曹操、曹丕、曹植、向秀、嵇康、阮籍、諸葛亮、楊脩、繁欽、吳質、鐘會、曹冏、韋曜、李康

**西晉**：左思、潘岳、木華、郭璞、張華、陸機、陸雲、成公綏、束皙、應貞、孫楚、張載、張協、盧諶、何劭、王康琚、歐陽建、司馬彪、傅咸、郭泰機、劉琨、石崇、繆襲、傅玄、曹攄、王讚、棗據、張翰、羊祜、張悛、趙景真、杜預、皇甫謐、劉伶、夏侯湛、李密

**東晉**：孫綽、殷仲文、謝混、庾亮、桓溫、袁宏、干寶、陶潛

**劉宋**：鮑照、謝惠連、謝靈運、謝瞻、謝莊、顏延之、江淹、范曄

**南齊**：謝朓、任昉、陸厥、丘希范、袁淑、劉鑠、王僧達、范雲、傅亮、王元長、劉峻、王儉、王巾、孔德璋

**南梁**：沈約、虞羲、徐悱

**文選、昭明太子**
# 馬謖

**馬謖**字幼常，良之弟，襄陽宜城人也，漢獻帝初平元年生。以荊州從事隨劉備入蜀，除綿竹成都令、越嶲太守。才器過人，好論軍計，丞相諸葛亮深加器異。備臨薨謂亮曰：「馬謖言過其實，不可大用，君其察之！」亮猶謂不然，以謖為參軍，每引見談論，自晝達夜。

## 攻心為上

建興三年，亮征南中，謖送之數十里。亮曰：「雖共謀之歷年，今可更惠良規。」謖對曰：「南中恃其險遠，不服久矣，雖今日破之，明日復反耳。今公方傾國北伐以事彊賊。彼知官勢內虛，其叛亦速。若殄盡遺類以除後患，既非仁者之情，且又不可倉卒也。夫用兵之道，攻心為上，攻城為下，心戰為上，兵戰為下，願公服其心而已。」亮納其策，赦孟獲以服南方。故終亮之世，南方不敢復反。

## 兵敗街亭

建興六年，亮出軍向祁山，時有宿將魏延、吳懿等，論者皆言以為宜令為先鋒，而亮違眾拔謖，統大眾在前，與魏將張郃戰於街亭。謖違亮節度，舉動失宜。謖舍水上山，舉措煩擾，王平連規諫謖，謖不能用。謖依阻南山，不下據城，郃絕其汲道，為郃大破。謖逃亡，士卒離散。亮進無所據，退軍還漢中。

謖下獄物故，謖臨終與亮書曰：「明公視謖猶子，謖視明公猶父，願深惟殛鯀興禹之義，使平生之交不虧於此，謖雖死無恨於黃壤也。」于時十萬之眾為之垂涕。亮自臨祭，待其遺孤若平生。蔣琬後詣漢中，謂亮曰：「昔楚殺得臣，然後文公喜可知也。天下未定而戮智計之士，豈不惜乎！」亮流涕曰：「孫武所以能制勝於天下者，用法明也。是以楊干亂法，魏絳戮其僕。四海分裂，兵交方始，若復廢法，何用討賊邪！」謖死時年三十九。

## 據

* 《三國志·蜀書·馬謖傳》
# 遼太宗

| 遼太宗 |
| --- |
| **名諱** | **耶律德光** |
| **生卒** | 天複二年年至大同元年 |
| **在位** | 天顯元年至大同元年 |
| **政權** | 遼 |
| **廟號** | 太宗 |
| **諡號** | 孝武惠文皇帝 |
| **陵墓** | 怀陵 |
| **先君** | 遼太祖 |
| **嗣君** | 遼世宗 |
| 年號 |
| 天显、会同、大同 |

**遼太宗孝武惠文皇帝**諱**德光**，遼之君也，字德謹。

## 紀

遼太祖天贊元年，德光爲天下兵馬大元帥，東征西討，戰功卓著。天顯元年，遼太祖崩，述律后稱製，太宗乃總攬朝政。明年即皇帝位。天顯六年，其兄東丹王耶律倍南走後唐，太宗一統北地。

天顯十一年，親帥契丹兵五萬南伐，助石敬瑭擊後唐。後唐既敗，冊敬瑭爲後晉帝，得敬瑭所允幽雲十六州。因漢人俗，置南面官治之，升幽州爲南京，雲州爲西京。

會同五年，後晉出帝即位，拒臣契丹。遼太宗乃舉兵南伐。十年，克汴梁，改號「大遼」，改元大同，升鎮中爲中京，備法駕入汴，受百官賀。遼兵好屠略，中原漢民多不從，數爲反，乃引軍北還。太宗不習中原水土，得熱疾，四月二十二日崩。遼人恐其屍腐，乃剖其腹，置鹽其中，醃之以歸，時人謂之「帝羓」。

## 家室

### 兄弟姐妹

* 耶律倍
* 耶律李胡
* 耶律牙里果
* 耶律質古

### 子女

* 遼穆宗述律為壽安王
* 罨撒葛爲太平王
* 耶律天德
* 耶律敵烈
* 耶律必摄

### 后妃

* 皇后蕭溫
* 宮人蕭氏

## 注